Document ID: 31996R1323

31996R1323
L 171/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1323/96 AL CONSILIULUI
din 26 iunie 1996
de modificare a Regulamentului (CEE) nr. 1784/77 privind certificarea hameiului
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței în sectorul hameiului (1), în special articolul 2 alineatul (4),
având în vedere propunerea Comisiei,
întrucât Regulamentul (CEE) nr. 1784/77 al Consiliului (2) specifică etapa în care trebuie realizată certificarea și prevede condițiile în care produsele derivate din hamei pot fi supuse unei prelucrări suplimentare;
întrucât, în fosta Republică Democrată Germană, după recoltare, hameiul este tratat, în mod tradițional, în alt mod decât în celelalte zone ale Comunității, în sensul că, în cazul multor exploatații producătoare de hamei, curățarea și uscarea preliminară a conurilor se realizează în același timp cu măcinarea și granularea, instalațiile existente nepermițând separarea celor două etape; întrucât, cu toate acestea, această procedură nu este în conformitate cu legislația comunitară care prevede că certificarea trebuie să aibă loc înainte de orice prelucrare; întrucât, pentru a da producătorilor posibilitatea de a-și eșalona noile investiții pe o perioadă de timp convenabilă, Regulamentul (CEE) nr. 1784/77 prevede o perioadă de tranziție mai lungă decât cea prevăzută de Regulamentul (CEE) nr. 2239/91 din 26 iulie 1991 privind măsurile de tranziție aplicabile în sectorul hameiului după unificarea Germaniei (3), care a expirat la 31 decembrie 1992; întrucât, la 31 decembrie 1995, situația nu a putut fi reglementată în cazul unor exploatații; întrucât, prin urmare, perioada de tranziție menționată trebuie prelungită cu un an, iar lista exploatațiilor vizate trebuie modificată în consecință,
ADOPTĂ PREZENTUL REGULAMENT:
Articolul 1
Regulamentul (CEE) nr. 1784/77 se modifică după cum urmează:
1.
La articolul 1 alineatul (3) al doilea paragraf, data de „31 decembrie 1995” se înlocuiește cu „31 decembrie 1996”.
2.
Anexa se înlocuiește cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică de la 1 ianuarie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 iunie 1996.

Labels: 3
17
18
6